Τεχνικές προδιαγραφές για προμήθεια
του είδους «Μοσχάρι νωπό βόειο νεαρό 8-12 μηνών»



Ι. Οι ανάγκες του Νοσοκομείου στο ανωτέρω είδος ορίζονται ως ακολούθως:

· Τεμάχια βόειου κρέατος, νωπού, άνευ οστού, από νεαρό ζώο 8-12 μηνών

Να προέρχονται από νωπά κρέατα Α΄ ποιότητας, όπως αυτά ορίζονται και περιγράφονται στα άρθρα 88, 88(1) και 89 του Κώδικα Τροφίμων & Ποτών, προέλευσης από χώρες της Ε.Ε. και από εγκεκριμένα  σφαγεία.
Οι οργανοληπτικοί χαρακτήρες να είναι άψογοι, χωρίς να παρέχουν ενδείξεις για ατελή επεξεργασία ή χρησιμοποίηση ακατάλληλων πρώτων υλών.  

 
ΕΙΔΙΚΟΤΕΡΑ:

Τα αυτοτελή τεμάχια των σφάγειων να είναι πρώτης (Α΄) κατηγορίας και ειδικότερα μπούτι (τμήματα: «τράνς», «νουά», «ουρά», «κυλότο», «στρογγυλό»), όπως καθορίζονται στο ΠΔ 186/1981, απαλλαγμένα από οστά, λίπος, τένοντες κ.λ.π.

Το υπο προμήθεια νωπό κρέας να ανήκει στην κατηγορία ταξινόμησης γράμματος Ζ (ηλικίας άνω 8 μηνών αλλά το πολύ 12 μηνών,  νεαρό μοσχάρι), όπως ορίζεται στον Κανονισμό ( ΕΚ) 566/2008.   
Να ανήκει από άποψη διάπλασης στις διαβαθμίσεις των κατηγοριών Ε, U, R, και ως προς την κατάσταση πάχυνσης να ανήκει στις διαβαθμίσεις 1 και 2, όπως αυτές ορίζονται στους Κανονισμούς 1183/2006 και 1234/2007.

 
Τεμαχισμός

 Ο τεμαχισμός των νωπών κρεάτων πρέπει να γίνεται απαραίτητα από εγκεκριμένες εγκαταστάσεις τεμαχισμού σύμφωνα με το Π.Δ. 306/1980, όπως τροποποιήθηκε από το Π.Δ. 1115/80,  και σύμφωνα με τον Εκτελεστικό Κανονισμό (EE) 1337/2013 για τη θέσπιση κανόνων εφαρμογής του κανονισμού (ΕΕ) 1169/2011. 
Τα σφαγεία και τεμαχιστήρια και οι αυτόνομες ψυκτικές εγκαταστάσεις πρέπει να διαθέτουν άδεια λειτουργίας και αριθμό έγκρισης σύμφωνα με τις απαιτήσεις του Π.Δ.79/2007. 


Συσκευασία και επισήμανση
 
Το νωπό μοσχάρι πρέπει να παραδίδεται τεμαχισμένο, σε συσκευασία αυτοτελών ανατομικών τεμαχίων κρέατος, όπως αυτά ακριβώς καθορίζονται στο ΠΔ 186/1981.

Δεν γίνεται δεκτή μέσα στη συσκευασία, η ύπαρξη:
1. Πρόσθετου λίπους, εκτός του συνδεμένου φυσικώς με το κρέας.
2. Μικρών τεμαχίων κρέατος (TRIMMINGS) και αποξεσμάτων οστών.

Κάθε αυτοτελές ανατομικό τεμάχιο κρέατος, όπως και ο κιμάς, θα συσκευάζονται, σε πρώτη συσκευασία [διαφανής προσυσκευασία, σε κενό αέρος (VACUM), άνευ συντηρητικών ουσιών, κατάλληλη για τρόφιμα, που θα το προστατεύει από έξωθεν μικροβιακούς ή άλλους παράγοντες, καθώς και από την απώλεια υγρασίας] και σε δεύτερη συσκευασία [χαρτοκιβώτια κυματοειδούς χαρτονιού, με αντοχή στη διάρρηξη κυματοειδούς χαρτονιού, BST, μεγαλύτερη από 1300 KPa].
Το καθαρό βάρος κάθε πρώτης συσκευασίας να μην υπερβαίνει τα 15 κιλά (Kg).


Επί της διαφανούς προσυσκευασίας, αλλά και στην εξωτερική συσκευασία, πρέπει να υπάρχει ετικέτα, κατάλληλη για τρόφιμα, στην οποία να αναγράφονται,  στην ελληνική γλώσσα, και σύμφωνα με τις διατάξεις της ευρωπαϊκής νομοθεσίας [Κανονισμοί (ΕΚ) 1760/2000, (ΕΚ) 510/2006, (ΕΚ) 1169/2011 και (ΕΕ) 1337/2013], τα εξής:  

1. Η περιγραφή του σφάγιου (νεαρό ζώο 8- 12 μηνών)
2. Η Χώρα καταγωγής.  
3. Η Χώρα εκτροφής.
4. Η Χώρα σφαγής. 
5. Ο κωδικός του σφαγείου.
6. Ο αριθμός έγκρισης του σφαγείου.   
7. Ο τίτλος και ο αριθμός εγκρίσεως λειτουργίας του εργαστηρίου  τεμαχισμού.  
8. Η ημερομηνία σφαγής.
5. Η Ταξινόμηση του ζώου (π.χ. ΑΖ1).  
6. Το καθαρό βάρος του περιεχομένου. Θα πρέπει να αναγράφεται επί αυτοκόλλητης ετικέτας ηλεκτρονικής ζυγαριάς του εργοστασίου και θα επικολλάται επί της συσκευασίας.  
 7. Η ημερομηνία ελάχιστης διατηρησιμότητάς του.


Χαρακτηριστικά ασφάλειας προϊόντων

Τα προϊόντα θα πρέπει να συμμορφώνονται με τις απαιτήσεις του Κανονισμού (ΕΚ) 2073/2005, όπως έχει τροποποιηθεί και ισχύει, και λοιπών διατάξεων της Ενωσιακής νομοθεσίας ως προς τα μικροβιολογικά κριτήρια ασφάλειας τροφίμων, καθώς και περι καταλοίπων κτηνιατρικών φαρμάκων και αντιμικροβιακών παραγόντων (Καν. 37/2010) και επιμολυντών (Καν. 1881/2006).

Ο ανάδοχος θα πρέπει να προσκομίζει τα αποτελέσματα των μικροβιολογικών και χημικών αναλύσεων των προϊόντων, που πραγματοποιεί στα πλαίσια του αυτοελέγχου, κάθε φορά που αυτό ζητείται από την αναθέτουσα αρχή.


Ημερομηνία παράδοσης 

Τα προϊόντα θα παραδίδονται σύμφωνα με τις εκάστοτε ισχύουσες αγορανομικές, κτηνιατρικές και υγειονομικές διατάξεις, η δε ημερομηνία παράδοσης θα βρίσκεται εντός του πρώτου τέταρτου του χρόνου συνολικής διατηρησιμότητάς τους.  



ΙΙ. Συμφωνία με την παρούσα προδιαγραφή

Οι οικονομικοί φορείς, που υποβάλουν προσφορά, θα πρέπει να επισυνάψουν:

1. Υπεύθυνη Δήλωση, σύμφωνα με την οποία το προσφερόμενο προϊόν πληροί τις απαιτήσεις της παρούσας προδιαγραφής

2. Έγγραφο περιγραφής και τεχνικών προδιαγραφών του προσφερόμενου προϊόντος


ΙΙΙ. Συμμόρφωση με τις απαιτήσεις ασφάλειας τροφίμων

Για την τεκμηρίωση της συμμόρφωσης με τις απαιτήσεις ασφάλειας τροφίμων, οι οικονομικοί φορείς, που υποβάλουν προσφορά, θα πρέπει να επισυνάψουν:

1. Την κατάλληλη και προβλεπόμενη, για το πεδίο δραστηριοποίησης της επιχείρησης, Άδεια λειτουργίας, χορηγηθείσα από την αρμόδια Υπηρεσία. Σε περίπτωση που ο συμμετέχων έχει την έδρα του εκτός Νομού Αττικής, απαιτείται και η άδεια λειτουργίας του υποκαταστήματός του στον Νομό Αττικής, εφόσον αυτό υπάρχει.

2.  Απόφαση χορήγησης κωδικού αριθμού κτηνιατρικής έγκρισης στην εγκατάσταση της επιχείρησης

3.  Απόφαση έγκρισης και καταχώρησης της επιχείρησης στο οικείο επαγγελματικό/εμπορικό μητρώο

4.  Απόφαση χορήγησης άδειας λειτουργίας εγκατάστασης ψυκτικής αποθήκης 

5.  Άδεια κυκλοφορίας οχήματος μεταφοράς από Κτηνιατρική Υπηρεσία

6. Βεβαίωση καταλληλότητας οχήματος μεταφοράς τροφίμων από Δ/νσεις Δημόσιας Υγείας Περιφερειών

7. Ισχύον πιστοποιητικό, περί εφαρμογής Συστήματος Διαχείρισης Ασφάλειας Τροφίμων, σύμφωνα με τις απαιτήσεις του προτύπου ISO 22000:2018 ή άλλου ευρωπαϊκού ή διεθνούς προτύπου για την ασφάλεια τροφίμων και τους οργανισμούς της αλυσίδας τροφίμων, εκδοθέν από διαπιστευμένο Φορέα Πιστοποίησης. Στο πεδίο εφαρμογής του πιστοποιητικού θα περιλαμβάνονται οι δραστηριότητες: παραγωγή – παρασκευή – επεξεργασία, τυποποίηση – συσκευασία, αποθήκευση, διακίνηση των προϊόντων.  Ο Φορέας Πιστοποίησης που έχει εκδώσει το πιστοποιητικό θα πρέπει να είναι κατάλληλα διαπιστευμένος από το Εθνικό Σύστημα Διαπίστευσης Α.Ε. (Ε.ΣΥ.Δ.) ή από φορέα διαπίστευσης, μέλος της Ευρωπαϊκής Συνεργασίας για τη Διαπίστευση (European Cooperation for Accreditation) και της αντίστοιχης Συμφωνίας Αμοιβαίας Αναγνώρισης (M.L.A.) αυτής.


Σε περίπτωση που ο συμμετέχων στον Διαγωνισμό οικονομικός φορέας δεν είναι παραγωγός - παρασκευαστής, θα πρέπει επιπρόσθετα να καταθέσει: 

· Ισχύον πιστοποιητικό περί εφαρμογής Συστήματος Διαχείρισης Ασφάλειας Τροφίμων από τον συμμετέχοντα οικονομικό φορέα, σύμφωνα με τις απαιτήσεις του προτύπου ISO 22000:2018 ή άλλου ευρωπαϊκού ή διεθνούς προτύπου για την ασφάλεια τροφίμων και τους οργανισμούς της αλυσίδας τροφίμων, εκδοθέν από Φορέα Πιστοποίησης, διαπιστευμένο σύμφωνα με τις απαιτήσεις του τρίτου εδαφίου της ως άνω υπο στοιχείο (7) παραγράφου. Στο πεδίο εφαρμογής του πιστοποιητικού θα περιλαμβάνονται οι δραστηριότητες: αποθήκευση, διακίνηση των προϊόντων.
· Ισχύον πιστοποιητικό περί εφαρμογής Συστήματος Διαχείρισης Ασφάλειας Τροφίμων από τον παραγωγό ή παρασκευαστή, σύμφωνα με τις απαιτήσεις του προτύπου ISO 22000:2018 ή άλλου ευρωπαϊκού ή διεθνούς προτύπου για την ασφάλεια τροφίμων και τους οργανισμούς της αλυσίδας τροφίμων, εκδοθέν από Φορέα Πιστοποίησης, διαπιστευμένο σύμφωνα με τις απαιτήσεις του τρίτου εδαφίου της ως άνω υπο στοιχείο (7) παραγράφου. Στο πεδίο εφαρμογής του πιστοποιητικού θα περιλαμβάνονται οι δραστηριότητες: παραγωγή – παρασκευή, τυποποίηση – συσκευασία των προϊόντων.
· Υπεύθυνη δήλωση του παραγωγού – παρασκευαστή ότι έλαβε γνώση των όρων της διακήρυξης και θα προμηθεύει τον συγκεκριμένο οικονομικό φορέα (προμηθευτή) με τα προϊόντα, σε περίπτωση κατακύρωσης του διαγωνισμού στον τελευταίο. 



IV. Ειδικότερες υγειονομικές απαιτήσεις επι των διαδικασιών διακίνησης των προϊόντων:

Ο προμηθευτής υποχρεούται να παρέχει στην επιτροπή παραλαβής κάθε πληροφορία και στοιχείο που θα της ζητείται σχετικά με τον προσδιορισμό του είδους (τεμάχιο) και της ποιοτικής κατάταξης των παραδιδόμενων νωπών κρεάτων.

Η μεταφορά θα γίνεται με καθαρά και απολυμασμένα μεταφορικά μέσα-ψυγεία, τα οποία θα εξασφαλίζουν θερμοκρασία όχι χαμηλότερη από – 2° C και όχι υψηλότερη από + 4° C, και θα φέρουν σύστημα καταγραφής της θερμοκρασίας του θαλάμου μεταφοράς. Η ακολουθία των καταγεγραμμένων θερμοκρασιών κατά τη διάρκεια του δρομολογίου θα εκτυπώνεται και θα παραδίδεται στην Επιτροπή Παραλαβής Τροφίμων της αναθέτουσας αρχής. Τα μεταφορικά μέσα θα πρέπει να είναι εφοδιασμένα με τα ανωτέρω έγγραφα  (5) και (6). 

Ο μεταφορέας θα πρέπει να διαθέτει Βιβλιάριο/Πιστοποιητικό υγείας σε ισχύ και να λαμβάνει κατά τη διάρκεια των χειρισμών παράδοσης των προϊόντων τα ενδεικνυόμενα μέτρα υγιεινής και προστασίας- ό,που απαιτείται-, όπως μάσκα προσώπου, κάλυμμα κεφαλής, γάντια μιας χρήσης κλπ.

Ο προμηθευτής υποχρεούται να παραδίδει τα τρόφιμα με συνέπεια ως προς το είδος, την ποσότητα και την επιθυμητή ημερομηνία παράδοσης, σύμφωνα με την έγγραφη παραγγελία του Νοσοκομείου και να παρέχει στην Επιτροπή Παραλαβής κάθε πληροφορία που θα του ζητηθεί σχετικά με τον προσδιορισμό του είδους.

